
1. אישור מוסדות ציבור לעניין סעיף 46 לפקודת מס הכנסה

היו"ר אברהם הירשזון:


בוקר טוב, אני מתכבד לפתוח את הישיבה.


נפתח באישור מוסדות ציבור לעניין סעיף 46 לפקודת מס הכנסה, שסימנה 01829503.

	1. 
	מנין צעירים רעננה 
	מס': 580300424

	2. 
	קטורת תמיד 
	מס': 580361749

	3. 
	ביחד – יהדות, חברה, דמוקרטיה 
	מס': 580342301

	4. 
	עתי"ד עמיתי תיעוד ירוחם לדורותיה 
	מס': 580180883

	5. 
	נא לגעת 
	מס': 580402352

	6. 
	משכן חיים 
	מס': 580217164

	7. 
	חזית ועורף לב אחד 
	מס': 580395713

	8. 
	עמותת אלול אלו ואלו 
	מס': 580149698

	9. 
	אנשים מאמינים בשוהם 
	מס': 580237063

	10. 
	המכון לחינוך דמוקרטי 
	מס': 580330660

	11. 
	היל"ה – הגות יהודית ללא הפסקה  
	מס': 580382067

	12. 
	העמותה למען הקשיש בפתח תקוה 
	מס': 580037422

	13. 
	אלקאסמי חוסני, המכללה ללימודי השריעה  ומדעי האסלם 
	מס': 580163574

	14. 
	עמותה למען מוזיאון הרצליה  
	מס': 580050409

	15. 
	קרן ישראל לריפוי משותקי ירי בחוט השדרה 
	מס': 580394575

	16. 
	הועד לאיכות החיים הר נוף 
	מס': 580334431

	17. 
	לב ח"ש 
	מס': 580353563

	18. 
	העמותה להנצחת זכרו של רועי חיים אלירז ז"ל 
	מס': 580414001

	19. 
	עמותת חיילים משוחררים על שם ציפורה ויצחק יעקבי 
	מס': 580013183

	20. 
	ידידי המרכז לבריאות הנפש טירת הכרמל
	מס': 580301422

	21. 
	ידידי "עתידים" 
	מס': 580396067

	22. 
	ארגון הפרטיזינים לוחמי המחתרת ומורדי הגטאות בישראל 
	מס': 580072866

	23. 
	תפארת אריאל סוכת לוויתן 
	מס': 580335016

	24. 
	עמותת הפורום הישראלי למניעת מחלות כלי דם וטרשת 
	מס': 580407617

	25. 
	עמותה יד לעוני 
	מס': 580413359

	26. 
	גמ"ח לנזקקים וחולים ע"ש משה וייץ ורחל פשירא נווה שאנן חיפה 
	מס': 580393577

	27. 
	בית הכנסת אם המושבות 
	מס': 580357960


רחל נוימן:


הרשימה לפניכם. העמותות שלפניכם נבדקו במחלקה, ונמצאו ראויות לקבל את האישור לעניין סעיף 46. אם יש שאלות, אני מוכנה לענות.

היו"ר אברהם הירשזון:


מי בעד? מי נגד? רשימת העמותות אושרה.

רחל נוימן:


סמדר שאלה אותי שאלה, ומן הראוי שכולם יידעו; לעמותות חדשות אנחנו נותנים אישור רק לשנה אחת, ואחרי שנה אנחנו בודקים אותן שוב. זאת לעומת עמותות ותיקות, שלהן אנו נותנים אישור לשלוש שנים, ואז הן נבדקות שוב.

היו"ר אברהם הירשזון:


 סמדר, קיבלת את ההסבר?

סמדר אלחנני:


כן. אני רוצה לציין את זה לשבח – שמישהו שמתאגד באוגוסט, בנובמבר יש לו כבר אישור.

2.   שינויים בתקציב לשנת 2003

פנייה מספר 434

ערן ניצן:

הפנייה נועדה להעסיק עורך-דין בלשכת המדען הראשי ולתפעול הוצאות הלשכה עד סוף השנה.

נסים דהן:


אני לא רוצה להיכנס לשאלה אם צריך עורך דין או לא, אך אני לא מבין, למה צריך תוספת תקציב בימים טרופים אלה במסגרת הרה-ארגון של המדען הראשי? כמה זה היה?

היו"ר אברהם הירשזון:


זה היה 2 ומשהו, קיצצו למיליארד וחצי, ועכשיו רוצים לקצץ למיליארד.

נסים דהן:


אני מציע שיסתדרו בלי התוספת.

היו"ר אברהם הירשזון:

מאחר שיש בחירות, אני הולך היום רק על מה שיש עליו הסכמה.

סמדר אלחנני:


אם מעסיקים עובד נוסף, זה צריך להופיע גם בכוח האדם, ולא רק בתוספת ההוצאה.

אברהם בייגה שוחט:

 זה לא כוח אדם.

היו"ר אברהם הירשזון:


 מי בעד? מי נגד? עבר.

פנייה מספר 438

אברהם בייגה שוחט:

אני מתנגד. אופיר הלך, ואמרת שאם יש התנגדות של אחד, אין הצבעות.

היו"ר אברהם הירשזון:


היה על זה דיון, זאת רק הצבעה.

אברהם בייגה שוחט:

היה על זה דיון, לא קיבלנו תשובות. אמרנו שזה כספי מינהל, מעבירים אותם למסחר ותעשייה בניגוד לפרוצדורות ודברים קיימים,  ולכן אי-אפשר להביא את זה כך, בלי הסבר. 

היו"ר אברהם הירשזון:


 יש מי שיסביר את זה. אתה מוכן לקבל הסברים, או אתה מתנגד בכל מקרה?

ערן ניצן:

השתתפות מינהל מקרקעי ישראל בפיתוח אזור התעשייה במעלה אדומים.

סמדר אלחנני:


צריך להיות עוד דף מחשב.

אברהם בייגה שוחט:

 הבעיה היא שאזורי תעשייה מפותחים או על-ידי המינהל או על-ידי משרד המסחר והתעשייה. במקרה, אותו שר אחראי על שני הדברים. 

יצחק כהן:


למה המינהל לא רוצה לפתח את זה?

אברהם בייגה שוחט:

יש אזורים שהתמ"ס עושה, ולא המינהל. 

סמדר אלחנני:

יש פה השתתפות ממ"י. צריך להיות עוד דף מחשב, של ממ"י.

פנייה מספר 451-452 

ערן ניצן:

הפנייה עוסקת בהעברת סכום של 22 אלש"ח לפיתוח מיזמים ברשות הטבע והגנים, מתוך תפישה, שבמטרה להקטין את גירעון הרשות, מבצעים שתי פעולות כפולות; אחת היא שהועברה החלטת ממשלה, שמאגם התקציב ממשרדי הממשלה השונים לכיסוי הגירעונות, והשנייה היא תמיכה ברשות הטבע והגנים בפיתוח של מיזמים כלכליים במטרה להגדיל את הכנסות הרשות. יחד הוטוותה תוכנית ההבראה לרשות, שכוללת גם פיטורים מרחביים וצמצום בכוח אדם, כך שבשנת 2005 גירעון הרשות אמור להתאפס.

רוני בריזון:


 בשלושה משפטים, באילו מיזמים מדובר?

ערן ניצן:

מדובר במבואות כניסה לפארקים שונים, שהיום הכניסה אליהם היא חופשית או יש בעיה בגביית כספים, מדובר בפיתוח של חנויות מזכרות - בבית גוברין, למשל, יש המיזם, שעוסק באמפיתיאטרון קטן, שנמצא שם. אלה אותם דברים שהרשות יכולה לקיים בהם פעולות בפארקים האלה, ולגבות איזה סכום.

רוני בריזון:


 מטרתם לעודד הכנסות, אני מבין.

ערן ניצן:

כן.

נסים דהן:


אין לי התנגדות לפתח את רשות הטבע והגנים, אך שוב חוזרת על עצמה תופעה, שמשרד האוצר לא מוצא מאיפה לקחת את הכספים האלה - רק בתמיכה במחירי המים, למשל. בפעם שעברה זה היה תמיכה בנכים, ועכשיו הולכים למוצרי יסוד, תמיכה במחירי המים. 

אני מציע שמשרד האוצר ימצא לו סעיף תקציבי אחר – מאיפה לקצץ, ולאו דווקא בתמיכה במחירי המים. לכן אני מתנגד, אדוני היושב-ראש.

אברהם בייגה שוחט:

אני רציתי לשאול אותו דבר, כי אני רואה שהירידה היא לא סתם במחירי המים, אלא במענקים לתעשייה ולחקלאות ברשויות המקומיות, כנראה, לייעל את העניין של השימוש במים. אני מניח שזה הסעיף הקטן. לכן השאלה היא, מה ההסבר? האם הסעיף הזה הוא לא בשימוש של חיסכון במים - אני לא יודע איך ההגדרה שלו, כי הוא מופיע בתמיכה במחירי מים, אני מניח שזה לעניין המים. אני מאוד בעד העניין של רשות הגנים, אין שאלה בכלל, אך מה ההסבר?

ערן ניצן:

על רקע המצוקה התקציבית שאנו נמצאים בה, קשה למצוא מקורות למימון התוכנית, כמו שמתוארת. זה המקור שנמצא מתוך העובדה של השימוש והניצול הנמוך בו כרגע, בשנת 2003. 

אברהם בייגה שוחט:


6 מיליארד ברזרבה הכללית.

ערן ניצן:

למיטב ידיעתי – בתור אחד שאיחד את הפנייה - אין לי אפשרות כרגע לקחת כספים- -

אברהם בייגה שוחט:

 זאת מדיניות, זה בסדר. במה הסעיף הזה פוגע?

ערן ניצן:

הסעיף הזה הוא סעיף ללא שימוש כיום, בשנת 2003, כך שהפגיעה היא מינימלית.

יצחק כהן:

אין יותר סבסוד במחירי המים?

היו"ר אברהם הירשזון:


מי בעד? מי נגד? אושר.

פנייה מספר 458

ערן ניצן:


הפנייה עוסקת בהשתתפות של משרד לביטחון פנים במשטרת התיירות באילת. זה צורך שזוהה במשרד התיירות, לתגבר את משטרת התיירות, והיא רוכשת את השירותים הללו.

משה גפני:


דיברנו על זה ודחינו את זה.

היו"ר אברהם הירשזון:


זה לא היה זה.

משה גפני:

זה היה זה.

ערן ניצן:


יש אפשרות לשכור שירותים ממשרד לביטחון פנים עבור משטרה ייחודית, כדוגמת משטרת תיירות. הכוונה היא לשוטרים דוברי שפה זרה שנמצאים בביתן בלב הטיילת הצפונית באילת, גם עם אינפורמציה תיירותית. במקרה שלתייר, לצורך העניין, נגנב כספו, או נמצא באיזו בעיה, הוא פונה למשטרת התיירות הזאת, שהיא עם אוריינטציה שמכוונת לעזרה לתייר, כולל קשרים בבתי המלון. 

קריאה:


למה המשטרה לא יכולה לעשות את זה בעצמה?

ערן ניצן:


יש הרבה מאוד אתרי תיירות בעולם, שבהם יש משטרות תיירות. זה, למעשה, שיטור, אך עם אוריינטציה תיירותית – שוטרים דוברי שפה זרה עם מדים שונים. אחד הדברים שהתעשייה התיירותית באילת זיהתה, זה אותו צורך – שיתוף פעולה בין המלונות לבין משטרת התיירות הזאת.

סמדר אלחנני:


זה דבר נהדר.

נסים דהן:


אנו שוב חוזרים על אותו נושא – סעיף תקציבי של מענק מיוחד לאילת. לדעתי, הוא לא חוקי, הוא לא נכון. בהחלט אפשר לעשות קריטריון מיוחד כזה – השתתפויות של משרד התיירות במשטרות. יכול להיות שתיהנה מזה אילת, ירושלים או תל-אביב. לקחת סעיף תקציבי מיוחד לאילת, לדעתי, זה לא חוקי. אי-אפשר לעשות כאלה דברים.

ערן ניצן:


טוב שאמרת "ירושלים ותל-אביב", משום שבערים הללו באמת יש משטרת תיירות – בירושלים קצת פחות בשנתיים האחרונות. משטרות התיירות האלה, שקיימות בתל-אביב ובירושלים, הן גם שירותים ששוכר משרד התיירות, ואתה לא רואה את זה כרגע בתקנה הזאת. התקנה הזאת היא חלק מתקנה של סיוע לעיר אילת, מתוך תפישה שהתיירות בעיר הזאת נמצאת במשבר, ביחס לסביבה שבה אילת נמצאת – אם זה עקבה, אם זה סיני. כחלק מפיתוח תשתיות התיירות הוחלט גם על שירות משטרת התיירות. בכל מקרה, הכל תחת קריטריונים של משרד לביטחון פנים והקריטריונים שקיימים בוועדות השונות במשרד התיירות.

אברהם בייגה שוחט:


אתה לא ברקע של התמונה, אתה מדבר מקצועית, ואין לי טענות אליך. אבל הרקע להחלטה ל-10 מיליון לא נגזר מצרכים תיירותיים, אלא הוא נגזר מהסכם אחר, שהיה קשור בהקלות במס הכנסה ועסקאות בין אפללו לבין שר האוצר. אתה בסדר, אתה מתאמץ להסביר את זה מקצועית, אך הענן שממנו ירד הגשם הוא ענן פוליטי.

היו"ר אברהם הירשזון:


מי ראש העיר באילת? אנחנו ממלכתיים. זה לא פוליטי.


מי בעד? מי נגד? עבר.

פניות 473, 474

איתי יעקב:

הפנייה הזאת נועדה להעביר תקציב שכר של מינהלי התרבות והספורט ממשרד המדע למשרד החינוך.

יצחק כהן:


אני מבין שעכשיו אתם עושים רה-ארגון – מעבירים את כל התקציבים של המדע למשרד החינוך. עכשיו זה הזמן, כנראה, לעשות סדר, כי בזמנו היתה טענה, כשהעבירו את משרד המדע ממשרד החינוך – את הכספים של מכוני המחקר התורניים- -

איתי יעקב:


זה כבר עבר.

יצחק כהן:


היו שני תקציבים – משרד החינוך ומשרד הדתות. הכסף של הדתות שולם. משרד החינוך היה 7 מיליון ₪, של 99', 2000, 2001, בדיוק במעבר ממשרד החינוך למשרד המדע, והיה ויכוח אם עבר או לא. בסופו של דבר הוחלט שזה כן עבר. 


עכשיו עושים סדר, אז קודם תחזירו את הכספים האלה חזרה למשרד החינוך, לפני שנוכל לקדם אותם.

איתי יעקב:


עד כמה שאני יודע, זה עבר חזרה למשרד החינוך, גם מהמדע לחינוך.

יצחק כהן:


אז יש פה לקונה.

איתי יעקב:


הסכומים היחידים שעדיין לא עברו ממשרד המדע למשרד החינוך זה רק תקציבי- -

היו"ר אברהם הירשזון:


חבר הכנסת כהן, אתה מעלה את הסוגייה של העברת התקציב ממשרד המדע בחזרה למשרד החינוך. אומרים לך שעל-פי מיטב ידיעתם, התקציב עבר. לכן אדוני ימציא לנו, ודאי שלא כרגע, את המסמכים הנוגעים בדבר.

משה גפני:


אנחנו כל הזמן מעבירים את הכסף ממשרד המדע, שהיה פעם התרבות והספורט וכו', למשרד החינוך. ראשית, אני לא מבין, למה אנחנו לא מבטלים את המשרד? הרי היתה החלטת ממשלה לבטל את משרד המדע. 

דניאל בנלולו:


איחדת אותו.

היו"ר אברהם הירשזון:


אני מציע לך שבדיונים על התקציב יבוא אולי שר המדע הנה, ותשאל אותו את זה.

משה גפני:


זה לא שר המדע. שר המדע רוצה להיות שר, ומגיע לו, למה לא?


האם אתה, יושב-ראש הוועדה, מסכים אתי, שבמצב כזה, אתה מנסה – גם בתקציב הזה אני מניח שאתה תנסה למצוא מתחת לאדמה תקציבים כדי לסייע למשפחות שנפגעו באופן חמור. פה אתה מאשר עכשיו עוד העברה ממשרד המדע. כל הזמן אנחנו מעבירים למשרד החינוך. בעצם, המשרד מיותר, יש שם הרבה מאוד כסף, שהוא מיותר לחלוטין - זה שר, לשכה. אז אולי תעצור את זה עכשיו, עד שיפרקו את המשרד. הרי זאת החלטת הממשלה.


שאלה שנייה; מכיוון שמעבירים את זה למשרד החינוך, רציתי להסב את תשומת לבך, אדוני יושב-ראש הוועדה, מכיוון שאתה אישרת את זה כאן בוועדה; יש לי מסמך חדש טרי של משרד החינוך התרבות והספורט, שהוא כותב שמאשרים תוספת תמיכה לארגוני תרבות – לא חשוב השם.

היו"ר אברהם הירשזון:


אתה מסתיר מאתנו אינפורמציה?

משה גפני:


אני הולך לשאול אותך שאלה אחרת, שלא קשורה לזה.

קריאה:


זה מוסד תורני?

משה גפני:


 לא, תרבות.

היו"ר אברהם הירשזון:


 ותורני זה לא תרבות? תתבייש לך. אין תרבות בדת היהודית.

משה גפני:

אני מתנצל. 

יש פה משפט, שאני מסב את תשומת לבך ואת תשומת לב חברי הוועדה אליו, וזה, לדעתי, הופך את מדינת ישראל לאיזו חנות מכולת: "תוספת תמיכה זו" – כך כותב משרד החינוך – "התאפשרה בעקבות תוספת לתקציב התרבות, שנתקבלה ביוזמת שר המשפטים יוסף לפיד". 

אני מבקש לדעת, אדוני היושב-ראש, האם כאשר תהיה, נניח, תוספת לסל הבריאות, כאשר כל חולה יקבל, נניח, תוספת לסל הבריאות - תרופה, האם קופת חולים או משרד הבריאות יכתוב, שתוספת התרופה הזאת נעשתה ביוזמתו של אברהם הירשזון, יושב-ראש ועדת הכספים? האם בעינייך נראה דבר כזה? האם זה לא רפובליקות בננות? אתם הבאתם מינהל תקין? מחזיקים משרד המדע – מיותר לגמרי. לא להאמין.

רוני בריזון:


 אני חושב שחבר הכנסת גפני הציע הצעה טובה מאוד. אם תהיינה העברות לקופות החולים או לאיזשהו גוף אחר, אני בהחלט מציע- -

היו"ר אברהם הירשזון:


 אני מתעתד להתעסק בנושא של סל הבריאות. אם אני איטיב עמו, אבקש שזה יירשם בשם כל חברי הוועדה, ולא בשמי.

משה גפני:

 רק עם השם שלך בלבד. אם לא, שלא יהיה כתוב. לכן אני מציע שלא יהיה כתוב שום דבר. 

היו"ר אברהם הירשזון:


אני חושב שנתנו לך במה טובה. אני חושב ששר המשפטים יופיע פה ודאי בוועדה, ואתה תשאל אותו את השאלות בצורה נוקבת יותר.

משה גפני:


אין דבר כזה בעולם. זה קיים אולי במדינת עולם שלישי, פרימיטיבית.

היו"ר אברהם הירשזון:


מי בעד האישור? מי נגד? עבר.

פנייה מספר 11-660 

אברהם בייגה שוחט:

אני עיכבתי את ההודעה הזאת, לא מבחינה מהותית. ביקשתי שיגיעו אנשי הבינוי, כי זה נושא שכרוך בבינוי, כדי לסבר אוזני הוועדה, שאתה היית חבר בה וגפני ונודלמן גם הם היו חברים בה – ועדת הכספים, כדי להראות עד כמה המרחק בין דברי ההבל של שרת החינוך ושר האוצר דאז סילבן שלום, הם בלתי-ניתנים לתיאור.


במדינת ישראל בנו בשקט ובשלווה בערך 2,000 כיתות לימוד בשנה – 1,400 הממשלה והתקציב, ו-600 מפעל הפיס. שנה אחת יותר, שנה אחת פחות. באה הממשלה, ושר האוצר הציג את זה כאחד מהדברים שיניעו את הצמיחה, שרת החינוך הכריזה על מהפכה, ופה, מהמקום שאתה יושב, אמרו שאנחנו עוברים למדינה של 5,000 כיתות, כי יש צרכים של 10,000, ו'מייד אנחנו עושים תוכניות, הפיס יעשה תוכנית, ה-PFI יעשה את זה, וההוא יעשה את זה'. אני קצת הרמתי גבה – לא רק אני – ואמרנו 'לפי הערכתנו, אתם קצת מגזימים'. אני רוצה לשאול את אנשי משרד החינוך, הם ודאי יגידו מה עצר את התהליך. 

בסיכומו של עניין התקציב של המשרד קוצץ, כמובן. ב-2003 כבר היו רק 450 כיתות במקום 1,600 כיתות, כמו שהיה פעם. ב-2002 ירדו ל-900 כיתות במקום 1,600 או 1,400 כיתות. בתקציב 2004 מופיע 240 כיתות. הפיס, במקום לבנות בשלוש שנים – הוא היה צריך בסוף 94' לתת 2,350 כיתות. הוא התחיל 460 כיתות בכל השנים האלה. ה-PFI – לא יצאה שום כיתה. במקום זה מושיבים ילדים בקרוואנים, במקום זה שום דבר לא קורה. הבנייה, אם אתה מחבר את הכל, אתה מקבל לא שהכפילו את הכמות, אלא בערך שליש ממה שמדינת ישראל היתה בונה בימים הרגילים. זה היה הזרם.


אנחנו, כחברי ועדת כספים, שמענו פה את השרים ואת דברי ההבל האלה, על המנועים, שזה יניע את הצמיחה. אנחנו רואים לנגד עינינו תמונה שמדאיגה אותי כאזרח, לא כחבר כנסת, של הפער בין הדיבורים לבין היכולת לעשות איזה דבר, לחבר אחד לאחד. על מה מדובר? מדובר גם בדברים, שחוץ מהתמורה והחינוך שיש להם, הם באמת גם מנועי צמיחה. אלה סכומי עתק שנכנסים למשק בדבר חיובי. עכשיו שמים קרוואנים, עושים כל מיני אלתורים, זה עולה בסופו של דבר כפול, צריך לבנות, וכאילו שהדבר לא מעניין אף אחד. 

אני לא מתנגד להודעה – התלבשתי על ההודעה כדבר טכני, אני תומך בהודעה. אנחנו, כחברי ועדה, לא יכולים להישאר אדישים, כשאנחנו רואים כישלון ענק כזה – לא איזה דבר קטן. אני לא דיברתי עד אתמול. האוצר אמר לכל מיני גורמים בהעברה, שבייגה מעכב. אמרתי 'אני לא מעכב, אני רוצה דיון. אין לי עניין לעכב'. אני חושב שצריך לשמוע מה הסיבה, איפה זה עומד, איך, בכלל, יוצאים מהפקק הזה? אם בשנה הבאה יש 200 כיתות בתקציב, והפיס – אני לא יודע מה אתו, אנחנו צפויים לשואה בעניין הזה. זה לא משחק ילדים.

דניאל בנלולו:

 אני אומר מראש שאני מתנגד להעברת הכספים. אגיד לכם למה; עד היום הזה, מיום שנבחרתי לכנסת, לא הספקתי לראות כיתה אחת חדשה. ראיתי בנייה של בית-ספר חדש – אמרתי את זה גם על הדוכן שלשום, בתקציב – ולמטה, במקביל, בונים קרוואנים. לאן הגענו? איזו שערורייה זאת? לוקח אותי מנהל בית-ספר, אומר לי 'בנו פה בית-ספר, בתוך בית-הספר לקחו שתי כיתות, עשו אותן בית-כנסת - שאין לי בעיה עם זה - מתפללים בבוקר, אבל אחר-כך זה כיתה לכל דבר. לא סוגרים את זה, כדי שיבואו רק לבית-הכנסת בשישי-שבת, ובבוקר, שהילדים יתפללו'. סוגרים את הכיתות – אני מדבר על בית ספר חדש – ולמטה קרוואנים מסוכנים, עם מזגנים ועם ריחות, שאני לא יודע מה קורה לילד שבא אחרי תקופה כל-כך ארוכה, שצריך לשבת בתוך הקרוואן הזה.


לכן אני מתנגד, עד שלא נקבל פירוט, קודם כל, של כל הכיתות, אם בכלל יש כיתות, אם בכלל בונים. יכול להיות, שההעברה הזאת הולכת לבניית הקרוואנים.

יצחק כהן:

 מה שמבקש בייגה הוא דיון ראוי, בפורום נרחב יותר. 

היו"ר אברהם הירשזון:


 אגב, אני בעד דיון רחב בנושא הזה, כמו בעוד נושאים. כשנדבר על המשרדים בתקציב, ויבואו השרים הנוגעים בדבר, זה הזמן לעשות את הדברים.

נסים דהן:


 צריך דיון ממצה על מדיניות בניית בתי-ספר.

היו"ר אברהם הירשזון:


אם תחליט לאחר מכן שאתה צריך דיון בנושא הזה, אני אשמח.

יצחק כהן:

אני חושב שגם בייגה וגם דני צודקים. צריכים לקיים פה דיון ממצה בעניין, אבל לא נעכב את ההעברה הזאת.

יעקב ליצמן:

 התאריך של הפנייה הוא 30.9, כלומר חודש וחצי. אנחנו יודעים איזו גלות עוברים שהפנייה מגיעה. אין שום סיבה שנעכב את זה. צריך לאשר את זה – לא היום, אלא היינו צריכים לאשר את זה לפני חודשיים. 


חלק מהדברים פה הם חידוש מבנים. 

היו"ר אברהם הירשזון:


 זה עוכב פה חודש וחצי. 

היו"ר אברהם הירשזון:


 שמתי על זה עיכוב, וביקשתי שמייד יזמינו את אנשי משרד החינוך, וזה לא נעשה.

יעקב ליצמן:

לא באתי אליך בטענות. אני אומר את הדברים לפי הסדר, כדי שנבין על מה אנחנו מדברים.

הכסף הזה הוא לא כלום, אלא הוא כלום מכלום. אני אומר את זה, כי אני יודע מה צריך שם. לכן גם על זה צריך דיון, על השנה הבאה. אנחנו צריכים להביא את השרה לכאן, לדון על כל בתי-הספר, שיש עליהם צווי סגירה. אני יודע, למשל, שיש צווי סגירה גם בציבור החרדי. מישהו מביא כסף לזה? אני מדבר בכלל על חידוש משנים. השרה צריכה לתת דין וחשבון, על כמה בתי-ספר יש צווי סגירה, למה התקציבים קוצצו, ולמה לשנה הבאה, לפי מה שאני מבין, אין בכלל תקציב לבניית כיתות?


אנחנו חייבים לתמוך ולאשר את זה עכשיו. אני תומך בדיון מיוחד עם השרה בנושא כיתות וחידוש מבנים.

אורית נוקד:

 אני מקבלת את מה שאר ליצמן. 

משה גפני:

אני מסכים עם הדברים האלה, אני רק רוצה לומר שאני מתחרט, על שלפני כמה שנים סיכמנו עם שניאור שמחה – אני חושב שזה היה בתקופה שבייגה היה שר האוצר - שלא יהיה בנושא של הבינוי דבר סקטוריאלי, אלא יהיה לפי צרכים, הכל צריך לעבור דרך הרשויות המקומיות, ואני מתחרט על זה היום חרטה גמורה. אם חלוקת הכיתות היתה סקטוריאלית, למשל, אם שינוי היתה מקבלת כיתות, היא היתה דואגת שיהיה לזה תקציב. מכיוון שזה ממלכתי ושייך לכולם, הולך משרד החינוך- -

היו"ר אברהם הירשזון:


הבנו את העניין.

דניאל, אם אתה לא מסיר את התנגדותך, אני לא מצביע על זה היום.

שניאור שמחה:


הפנייה שמונחת כאן זה עודפים המשכיים מהשעות שיש בידי הרשויות. כמו שאמרו כאן, מדובר פה על השעות שבידי הרשויות, שחלק לא ניצל את כולו. זה לא לאף בינוי של כיתה חדשה.


בעניין הנושא הראשון שחבר הכנסת בייגה שוחט העלה; כוותיק במשרד אני אומר לכם,  שבכל הסקטורים, גם במגזר החרדי וגם במגזר המיעוטים, עד שנת 2002 היתה עדנה והצלחה, וחברי הכנסת מכל הסיעות – גפני, יצחק כהן ומשולם נהרי – בנינו בשקט עם הרשויות המקומיות, בלי שום פוליטיקה.


ב-2002 השתנו סדרי עולם. שר האוצר הקודם הביא לממשלה בתמיכה של ראש הממשלה בנייה של אלפי כיתות. בהתחלה היה מדובר ב-10,000, אחר-כך ב-5,000. שרת החינוך שלנו - אני עשיתי את המצגת - שמה את הנושא של הפיס ל-PFI בסדרי עדיפויות משניים. היא שמה הרשאה תקציבית במשרד החינוך, כדי שיוכלו לעבוד עם הרשויות המקומיות, בסדר עדיפות. יום לפני ההצבעה התחלפו, ונתנו לפיס את ה-2,550 כיתות. קרוב לשנה וחצי מפעל הפיס התמהמה עם מכרז. חבר הכנסת ליצמן, שהיה יושב-ראש הוועדה יחד עם חבר הכנסת זבולון אורלב, קיימו לפחות אי-אילו ישיבות, כי הכל תקוע. אחרי שקיבלו את המכרז – הצעת גישור. בקיצור, 2,350 כיתות של 2002-2003-2004 הסתיימו ל-1.9.03, קרי פתיחת שנת הלימודים תשס"ד 467. כלומר אנחנו נמצאים באיחור של לפחות פעם וחצי מהשנה הראשונה - ובייגה זוכר את זה כשר האוצר, וליצמן גם. כל שנה היינו בין 1,600 ל-2,000 כיתות ב-1.9. היום הפיס ב-1.9, שקיבל מנדט מ-1.1.02, הביא, סך הכל, 467 כיתות. 


אדוני יושב-ראש הוועדה, השרה גם אמרה את זה כמה פעמים, גם באוזניך; בנושא הזה אנחנו כל השנים בני ערובה בין הפיס לאוצר. היו הקפאות. רבותי, המגזר היהודי כמעט לא מככב ב-1,000 כיתות. ב-1,000 כיתות יש קרוב ל-500 כיתות במגזר הבדואי בדרום, קרוב ל-300 כיתות בריכוזי החרדים בערים החדשות, שאין שם משמרת שלישית. 

אני מדבר כמקצוען, ואני כואב את הכאב. יום לפני פתיחת המעטפות, עצרו את זה, ועד היום לא הביאו. רבותי, אנחנו חוזרים אחורה. כל ההצלחה שהיתה לנו ושהבאנו – אולי פעם ועדת החינוך, יחד עם ועדת הכספים, יכולה לצייר עשרות-אלפי כיתות שבנינו בשיטות הטובות, בלי הרפתקאות. דיברנו פחות, ועבדנו עם משרד האוצר ועם נציגי האוצר, אגף תקציבים, יד ביד. אז התחילו הרפתקאות, התחיל ה-PFI, התחיל הפיס. אנחנו היום חוזרים אחורה הרבה שנים, וחברי הכנסת הוותיקים יודעים את זה.

היו"ר אברהם הירשזון:


 דני, החלטה שלך.

דניאל בנלולו:

אני מקבל את דעתם של חבריי הוותיקים והמנוסים ממני, אבל יש לי בקשה, אדוני היושב-ראש, שנקים ועדת משנה בנושא כיתות לימוד במדינת ישראל. 

היו"ר אברהם הירשזון:


 קודם כל נביא את זה למליאה. אם אחרי המליאה נחליט שצריך ועדת משנה להמשך טיפול, נעשה את זה.

יעקב ליצמן:

אני מבין שאתה רוצה להזמין את שרת החינוך לדיון בוועדת כספים. בדרך-כלל שרת החינוך, או כל שר שבא לכאן, מציג את מה שהוא רוצה.

היו"ר אברהם הירשזון:


 נבקש, טמיר, שתהיה פנייה לשרת החינוך, שבנוסף לדברים שהיא מבקשת להציג מטעם המשרד, אנחנו מבקשים להציג את הבעיות שהעלינו היום. 

אברהם בייגה שוחט:

 אם אתה רוצה שזה יהיה אפקטיבי, צריך להיות ראש אגף תקציבים או מישהו יחד עם החינוך, ואז אתה צריך לנתק את זה מהדיון הכללי, לדעתי.

היו"ר אברהם הירשזון:


 מי בעד? מי נגד? עבר.

פנייה מספר 501 

היו"ר אברהם הירשזון:


 מי מציג? לא נמצא.

פנייה מספר 503

ערן פולק:


זה שינוי בתקציב מענקים של משרד הפנים לרשויות המקומיות, שמטרתו לתגבר את השתתפות הממשלה בתקציב איגודי הכבאות ב-10 מיליון ש"ח. התקציב מגיע ממענקי שר הפנים, לפי אחוזים באוכלוסייה. כך מתחלקים 5 מיליון, ו-5 מיליון נוספים מתוך תקנת רזרבה ייעודית לנושא הזה, שמוינה באופן היסטורי בתוך המענקים לרשויות מקומיות. 

יצחק כהן:

 האופי והמבנה של איגודי ערים ושירותי כבאות הוא מאוד מוזר. למעשה, רוב התקציב בנוי מהעברת תקציב של הרשויות המקומיות. אני יודע שהרשויות המקומיות לא מעבירות כספים לאיגודים, לא שילמו משכורת כמה חודשים, הרבה איגודים בסכנת קריסה, אתה מעביר פה כסף. אתה מעביר את זה לרשויות, שיעבירו את זה? הן לא יעבירו את זה. למה שלא תעבירו ישירות לאיגודים? למה אתם צריכים את הצינור הזה, שהרשויות לא מעבירות, כי הן במצוקה?

ערן פולק:


ההעברה הזאת היא בדיוק הסכום שהולך ישירות לאיגודים.

היו"ר אברהם הירשזון:


 מי בעד? מי נגד? עבר.

פנייה מספר 510

ערן פולק:


זאת פנייה פנימית בתקציב השוטף של משרד הפנים, שמשמעותה תגבור פעילות הריסה של בנייה בלתי-חוקית. נגמר הכסף בתקנה הייעודית, ומעבירים עוד כסף ממינהל התכנון – מיליון ₪.

היו"ר אברהם הירשזון:


 מי בעד? מי נגד? עבר.

פנייה מספר 507 

דניאל לימור:

מדובר בתקצוב של 410,000 ₪ בהוצאה מותנית בהכנסה בתקציב רשות החברות במשרד ראש הממשלה לצורך תקצוב תגמול ההפרטה לעובדי חברת אל-על נתיבי אוויר לישראל בע"מ. זה בהתאם לנוהל של שר האוצר בנושא של הצעות מניות לעובדים בגין הצעה לציבור בחברות ממשלתיות.

נסים דהן:


 מאיפה ההכנסה?

דניאל לימור:

מההפרטה.

היו"ר אברהם הירשזון:


 מי בעד? מי נגד? עבר.

פנייה מספר 511

ערן ניצן:

זאת פנייה שעוסקת בתקציב ההרשאה של מרכז ההשקעות בהתאם לקצב האישורים שלהם נדרש המרכז, 60 מלש"ח מהמסלול החלופי ו-15 מלש"ח בקצב המזומנים, שאנחנו נדרשים לשלם בגין תוכניות עבר.

יצחק כהן:
למי שילמתם?

ערן ניצן:

אין כאן כוונה של ניצול כל התקציב. יש יותר תוכניות שמגישים במסלול חלופי מתוכניות במסלול מענקים, על כן נדרשים, כדי לעמוד בקצב האישורים, להעביר הרשאה להתחייב ממסלול חלופי למסלול מענקים.

היו"ר אברהם הירשזון:


מי בעד? מי נגד? עבר.

פנייה מספר 512

ערן ניצן:

הפנייה מעבירה סכומי מזומנים לתוכניות בתחום החונכויות, לקידום השיווק וקידום תשתיות ייצוא. אלה תוכניות שמשרד התמ"ת מפעיל במסגרת פיתוח הון אנושי ותוכניות נוספות. הוא מסבסד פעולות של חונכויות במפעלים ופעולות של הכשרת עובדים, ובמסגרת סיכום עם מנכ"ל המשרד, הסכומים האלה מועברים. 

אברהם בייגה שוחט:


מה זה פה הסעיף של עסקים קטנים? 

ערן ניצן:

המקור התקציבי נלקח מתקנון, בהם צפוי ניצול נמוך של המזומנים.

אברהם בייגה שוחט:

 הסעיף הוא 42 מיליון, וזה עובר ל-14 מיליון? מורידים 70%?

ערן ניצן:

זה המקור שהותר להעברת הסכומים הללו.

היו"ר אברהם הירשזון:


 נדחה את זה לישיבה נוספת, כי יש לנו עניין בנושא של עסקים קטנים.

פנייה מספר 514-515 

ולדימיר סימון:


הפנייה מדברת על סגירת גירעון בתקציב תפעולי של מע"צ, כאשר אנו מדברים על סגירת גירעונות בסעיפים בעייתיים מאוד, כמו סעיפי אחזקה, דהיינו תשלומי מים וארנונה לעיריות  כמו ירושלים, חדרה, רמלה, חיפה, בהוצאות שמירה וביטחון, העסקת עובדי חברות, זה אותן משכורות לעובדי חברות כוח אדם וכדומה. מע"צ נמצאת בגירעון בתקציב תפעולי – כ-7 מיליון ש"ח.

יצחק כהן:

 זה כל הגירעון של מע"צ?

ולדימיר סימון:


זה ירד אחרי כל מיני פעולות תקציביות. מע"צ היא יחידת סמך של משרד התחבורה.

יצחק כהן:

בהמשך לדיון שהיה פה בשבוע שעבר על ציר הכהנים בטבריה, קיבלנו מכתב מהרצל, שמגלגל את האחריות על עיריית טבריה, ושוב זה הסיפור של הביצה והתרנגולת. בטבריה הכהנים לא יכולים לנסוע- -

היו"ר אברהם הירשזון:


זה לא העניין שאנו עוסקים בו עכשיו.


 מי בעד? מי נגד? עבר.

פנייה מספר 528 

ולדימיר סימון:


מדובר על בנייה במסגרת התקציב התפעולי של משרד התחבורה ומע"צ, העברה פנימית ממשרד התחבורה למע"צ במסגרת התקציב התפעולי.

יצחק כהן:

 כמה העברתם הפעם? עוד חצי מיליון?

ולדימיר סימון:


כן.

יצחק כהן:

למה זה לא באותה פנייה?

ולדימיר סימון:


זה עניין טכני.

היו"ר אברהם הירשזון:


 מי בעד? מי נגד? עבר.

פנייה מספר 520-521 

דניאל לימור:

מדובר כאן בביצוע שינויים תקציביים פנימיים בתקציב משרד האוצר על זרועותיו במס הכנסה, במכס ובשעם. אנחנו מעבירים לשם התאמת התאמת התקציב לביצוע בפועל במס הכנסה  5 מיליון ₪ בסעיפי הקניות הקשיחים של הארנונה. 

היו"ר אברהם הירשזון:


 מי בעד? מי נגד? עבר.

פנייה מספר522 

קונסטנטין בלוז:


מדובר בהעברה פנימית בתוך מינהל לתשתיות הביוב ממימון פרויקטים בקו העימות, שהפעם זה מעיליה, נהריה ופרויקט בחורפיש לפרויקט בטמרה, במיעוטים, חיבור למת"ש עכו, 2.5 מיליון ₪.

יצחק כהן:

זה רק הרשאה להתחייב?

קונסטנטין בלוז:


כן. זה במסגרת הפרויקט של החיבור עם מת"ש עכו. השנה הם לא הצטרכו כסף, הם לא הגישו תוכניות בכלל, חלק לא הגישו תוכניות רציניות, הם לא עברו ועדת השקעות, ובשנה הבאה ההרשאה הזאת תתווסף.

היו"ר אברהם הירשזון:


 מי בעד? מי נגד? עבר.

פנייה מספר 523-524
דניאל לימור:

מדובר בהעברת 6 מיליון ₪ לצורך תשלום פיצויים אזרחיים בגין מספר פסקי דין שבית המשפט עשה שינוי בהחלטה שלו, ואנשים שיושבים במאסר בבית הסוהר עכשיו זוכו מאשמה, והם תובעים.

אברהם בייגה שוחט:

 חבורת מע"צ?

דניאל לימור:

בין היתר. זה 4 מיליון ₪.

סמדר אלחנני:

 אני פונה לחברי הכנסת; אם אתם זוכרים, בתוכנית ההבראה היו שני מהלכים של קיצוץ; 3 מליארד, בערך, הפחתה אחידה בבסיס התקציב, ו-2 מיליארד הפחתה שלא דרשה חקיקה, שהממשלה עשתה בלי חקיקה. סך הכל – 5 מיליארד. חבר הכנסת בייגה שוחט אמר את זה – צריך לקצץ בסך כל התקציב, בחקיקה ראשית. אמרו 'מילא, נעביר את זה לרזרבה, סעיף מיוחד, צבוע'. אמרתי 'עשו את זה סעיף 48, לא 47, שיהיה סעיף צבוע'. אמרו 'לא, סעיף 47, אנחנו נשגיח'. אני כרגע המשגיח.


אנחנו רואים ב-6 בנובמבר 4,8 מיליארד. היה צריך להיות 5 מיליארד צבוע, כרגע יש כבר פחות מזה. כלומר כל הקיצוץ הולך ומתבדר. הדבר היחיד שאני יכולה לעשות זה להפנות את תשומת לבכם לכך. זה היה מיועד להפחית את הגירעון.

היו"ר אברהם הירשזון:


 מי בעד? מי נגד? עבר.

פנייה מספר 526

ניר רייס:

מדובר בפנייה שהיא שינויים פנימיים בתקציב תיאום פעולות בשטחים. הנושאים העיקריים זה התקשרות רב-שנתית, שהארגון עושה דרך צה"ל בנושא תוכנות, רכישת רכב ממוגן לטובת מיפקדת התיאום והקישור בעזה, ופיצויים בגין הפרשים של שכר מינימום, של עובדים מזרח-ירושלמיים, שהועסקו עד שנת 94' במינהל האזרחי, וכתוצאה מפסק דין צריכים לשלם להם את ההפרשים האלה.

היו"ר אברהם הירשזון:


 מי בעד? מי נגד? עבר.

פנייה מספר 527

היו"ר אברהם הירשזון:


 אין נציגות.

פנייה מספר 532-533

דניאל לימור:

מדובר כאן בהעברת 7.6 מיליון ₪ דרך הרזרבה הכללית לתקציב משרד המשפטים לצורך תגבור סעיפי הקניות הקשיחים – ארנונה, ביטחון וכו'. 

היו"ר אברהם הירשזון:


 מי בעד? מי נגד? עבר.

פנייה מספר 534

סמדר אלחנני:

אני נכנסתי לאתר האוצר באינטרנט. הביצוע של הכנסות המדפיס הוא 37% מההכנסות. זה ביצוע הכנסות, לא הוצאות. למה אתה צריך להוסיף את ה-5 מיליון?

דניאל לימור:

מדובר כאן בתקצוב של 5 מיליון ₪ במדפיס הממשלתי לצורך רכישת מכונה לגימור דרכונים. אנחנו מוסיפים כאן 5 מיליון, כי הסכום הזה לא נמצא בתקציב המקורי של המדפיס, והוא נלקח מקרן ייעודית לנושא. לכן רצינו להראות פה שאנחנו לוקחים כסף מקרן ייעודית. 

סמדר אלחנני:

 מאיפה זה נלקח? צריך מינוס באיזה מקום.

דניאל לימור:

יש מינוס בהכנסות.

סמדר אלחנני:


צד אחד צריך להיות מינוס, צד אחד פלוס.

היו"ר אברהם הירשזון:


 סמדר תבדוק את הנושא, ונאשר אותו בפעם הבאה.

פנייה מספר 535-536

היו"ר אברהם הירשזון:


 מישהו מתנגד לזה? מי בעד? מי נגד? אושר.

פנייה מספר 537-538
קונסטנטין בלוז:


רשות הגז הטבעי לראשונה תוקצבה בשנת 2003 כרשות נפרדת ממשרד התשתיות הלאומיות. העודפים של הרשות התקבלו עדיין בסעיף 34 של משרד התשתיות, וברגע שמתקבלים העודפים,  אנחנו בעצם מעבירים אותם לרשות הגז הטבעי בסעיף 54. כל הכסף שנכנס לעודפים עבר לרשות הגז דרך הרזרבה הכללית.

היו"ר אברהם הירשזון:


 מי בעד? מי נגד? עבר.


 תודה רבה, הישיבה נעולה.

הישיבה ננעלה בשעה 13:05.

